**Pasientinformasjon**

## Fjerning av livmoren via skjeden

Det finnes forskjellige operasjonsmetoder for å fjerne livmoren. Hos deg er operasjon via skjeden vurdert som en velegnet metode.

Den vanligste årsaken til at livmoren fjernes, er blødnings­forstyrrelser som ikke har latt seg behandle på annen måte. Disse kan skyldes hormonforandringer eller godartede muskelknuter. Noen ganger er det selve størrelsen/tyngden på livmoren og muskelknutene som gir symptomer og gjør operasjon nødvendig. Noen må fjerne livmoren fordi det er funnet kreft i selve livmoren eller i eggstokkene.

Lege vil informere deg om operasjonsfunn og hva som er gjort, enten operasjonsdagen eller dagen etter.

**Før operasjonen**   
Ved forundersøkelsen «journalopptaket» er du blitt informert om operasjonen. Dersom du bruker medisiner er det viktig at medisinlisten er oppdatert.

For å redusere risiko for infeksjon er det viktig at du ikke selv fjerner hår nedentil 10-14 dager før operasjonen. Dette blir om nødvendig gjort når du kommer til avdelingen operasjonsdagen.

**Innleggelsesdagen**Møtdirekte på 4AC på oppgitt tidspunkt.

**Operasjonsmetode/ bedøvelse**Du får narkose/evt. ryggbedøvelse (spinal). Hvis du har fått ryggbedøvelse, blir blærekateteret liggende til bedøvelsen har sluttet å virke.

Etter operasjonen skal du vanligvis opp av senga etter få timer for å redusere faren for blodpropp.  
Fordelen ved denne operasjonsmetoden er at det ikke blir arr på magen og at du vanligvis kommer deg raskt etter operasjonen. Ofte kan du reise hjem samme dag eller dagen etter operasjonen.

Det hender at det ikke lykkes å fjerne livmoren via skjeden på grunn av sammenvoksinger eller blødning. Da må livmoren fjernes via snitt på magen.

**Komplikasjoner**  
Ved enhver operasjon er det risiko for komplikasjoner, både under og etter operasjonen. Narkose/bedøvelse medfører også en liten risiko.

* Komplikasjoner til ryggbedøvelse er sjeldne, men forbigående hodepine kan oppstå.
* Blødning og infeksjon kan forekomme. Skader på tarm og urinblære kan inntreffe, men svært sjelden.
* Blodpropp kan oppstå til tross for at en gir blodfortynnende medisin

**Etter hjemkomst**  
Du bør fortsette med smertestillende tabletter regelmessig de første dagene, selv om du ikke har mye smerter. Etter noen dager, når smertene blir mindre, kan du redusere dosen og ta etter behov. Det er vanlig med blødning fra skjeden i 1-4 uker.

Du kan være i vanlig aktivitet hjemme, men bør unngå tunge løft, tungt arbeid og hard fysisk aktivitet de første 2- 4 ukene. Samleie, bading og bruk av tampong bør utsettes i 6uker.  
Du vil bli sykmeldt i ca 2 uker, alt etter hva slags arbeid du har.

Ta kontakt ved feber, kraftig blødning eller økende smerter. Det samme gjelder hvis du får hevelse i bena eller økende tungpust.

Gynekologisk avdeling 4AC tlf. nr. **51 51 87 77.**

**Velkommen til Kvinneklinikken**Stavanger universitetssjukehus

hhv

[Siter kilden din her.]

Kvinneklinikken SUS, desember 2020  
[www.sus.no/kvinneklinkken](http://www.sus.no/kvinneklinkken)